કોઇપણ દેશ હોય તેને પોતાનો જ હિસ્સો તેનાથી છૂટો પડી જાય તે બિલકુલ પસંદ ન હોય તે સ્વાભાવિક છે. મેડ્રીડમાં બેસેલા સત્તાધીશોએ 1 ઓક્ટોબરે લેવામાં આવેલા જનમતને દિવસો અગાઉ જ ‘દુષ્ટતાપૂર્ણ’ જાહેર કરી દીધો હતો. ભલે આ એક ભાવનાત્મક રિએક્શન હોઈ શકે પણ તેની પાછળ આર્થિક કારણ ખૂબ મોટું છે. કેટાલોનીયા સ્પેનના અર્થતંત્રનો અત્યંત મહત્ત્વનો હિસ્સો છે. અહીંની કુલ વસ્તી 7.5 મિલિયન છે જે સ્પેનની કુલ વસ્તીના 16% છે. કેટાલોનીયા સ્પેનની GDPમાં 19% જેટલો મોટો ફાળો આપે છે. અહીં ઉત્પાદન, કન્સ્ટ્રકશન, ખેતી, ઉદ્યોગો ખૂબ ફૂલ્યા ફાલ્યા છે અને જો કેટાલોનીયા સ્પેનથી દૂર થઇને અલગ રાષ્ટ્ર બનશે તો સ્પેનના અર્થતંત્રને ઘણું સહન કરવાનું આવશે. સ્પેનના કુલ નિર્યાતનો ચોથો હિસ્સો કેટાલોનીયામાંથી જાય છે આમ અહીં પણ સ્પેનને ભારે ખોટ પડશે. આ ઉપરાંત એક ડર એવો પણ છે કે જો કેટાલોનીયાને સ્પેનથી અલગ થવાની મંજૂરી આપવામાં આવે તો બાસ્ક નામનો એક અન્ય પ્રાંત પણ આ પ્રકારની માંગણી ઉઠાવી શકે છે. જો કે હાલપૂરતું આવું થાય તેમ લાગી રહ્યું નથી.